Deel van konsekwentheid is betroubaarheid. Die Bybel sê laat jou ja jou ja wees en jou nee jou nee. Ek vermoed ‘n makliker manier om dit te verstaan is om te sê dat ‘n ouer sy beloftes moet hou. Vermy dus om te vinnig beloftes te maak, jy mag dalk jou kind teleurstel of in die steek laat as jy nie die belofte kan nakom nie. En wanneer jy wel ‘n belofte maak moet jy jou uiterse bes doen om dit na te kom. Betroubaarheid gee aan jou (en jou kind) ‘n reputasie van geloofwaardigheid.
Sagtheid is soos ‘n koelte boom op ‘n warm dag. Dit behoort van ma’s en pa’s te kom. Dit kan ietsie kleins soos oogkontak en ‘n glimlag wees wanneer jy hom/haar by die skool optel. Dit kan ‘n drukkie of ‘n sagte aanraking wees wanneer julle langs mekaar staan. Dit kan ‘n rugkielie of in-die-bed-invou wees. Of dit kan beteken dat wanneer jy hom ‘n vraag vra, jy stil wag vir die antwoord. Sagtheid is veral belangrik wanneer jy jou kind dissiplineer of betig. As jy jou kind wil laat skrik, skree op hom. Maar as jy verandering wil teweegbring of seker maak hy luister mooi, dan moet jy sagter praat. Sagter en stadiger.
As jy ook ‘n Groot Navigator het wat duidelike en betroubare riglyne gee, sal dit baie verligting aan jou en jou gesin verleen. Dan het jy ‘n Bron om jou te lei en te onderskraag.
Slegs dan kan jy die hawe wees waar jou kind glo sy is veilig – maak nie saak watter storm dreig nie.